মাস কয়েক আগে এবেলা.ইন-কেই প্রথম সুসংবাদটি দিয়েছিলেন ময়না মুখোপাধ্যায়। সম্রাট ও ময়না, বাংলা বিনোদন জগতের দুই তারকার সংসারে আসছে নতুন অতিথি এবং একজন নয়, একসঙ্গে দু’জন। এই সুখবরটি প্রকাশ পাওয়ার পরেই শুধু বাংলা বা দেশের বিভিন্ন প্রান্ত থেকে নয় বিদেশ থেকেও অজস্র শুভেচ্ছাবার্তা পেয়েছিলেন দম্পতি। 

এই বিষয়ে অন্যান্য খবর

মা হতে চলেছেন ময়না, সুখবর জানালেন
টেলি-অভিনেত্রীদের রিয়েল লাইফ পার্টনাররা


রবিবার ৪ নভেম্বর, সকাল সাড়ে এগারোটায় পরিবারের সেই দুই খুদে সদস্যের জন্ম হল কলকাতার একটি বেসরকারি হাসপাতালে। এবেলা ওয়েবসাইটকে সম্রাট মুখোপাধ্যায় জানালেন, ‘‘এগারোটা নাগাদ ময়নাকে ওটিতে নিয়ে যায়, বার্থ টাইম সাড়ে এগারোটা। তার মোটামুটি আধঘণ্টা পরে আমরা দেখতে পেলাম দুই ছেলেকে। তবে এখনও ঠিক বুঝতে পারছি না যে ওরা আইডেন্টিকাল টুইনস কি না। সেটা বুঝতে কয়েক সপ্তাহ লাগবে।’’

ছবি সৌজন্য: সম্রাট মুখোপাধ্যায়
স্টার জলসা-র ‘অর্ধাঙ্গিনী’ ধারাবাহিক চলাকালীনই পরিবারে সুখবর আসে। গর্ভাবস্থার প্রথম দিকে কিছুদিন শ্যুটিংও করেছেন ময়না কিন্তু তার পরে চিকিৎসকের পরামর্শে পুরোপুরি বিশ্রামে ছিলেন। একটু নার্ভাসও ছিলেন। সম্রাট জানালেন আর দু-এক দিনের মধ্যেই হাসপাতাল থেকে ছাড়া পাবেন ময়না। পরিবারের নতুন সদস্যদের জন্য বিশেষ ভাবে বাড়িও সাজিয়েছেন এই দম্পতি। 
সদ্যোজাতদের কী নাম রাখা হবে সেই নিয়ে এখন আলোচনা চলছে। সম্রাট জানালেন, ‘‘আমার এক পিসি থাকেন বিদেশে। তিনি বললেন সম্রাটের সঙ্গে মিলিয়ে এক ছেলের নাম রাখো সমুদ্র। সেটা শুনেই মনে হল সাগর ও সমু্দ্র, এই নামদুটো রাখলে কেমন হয়। সাগর নামটার প্রতি আমার একটা ভাললাগা আছে কারণ ‘সাগর সেন’ চরিত্রটা আমাকে বিখ্যাত করেছিল। যদিও এই নিয়ে এখনও ময়নার সঙ্গে কথা হয়নি, দেখা যাক!’’